  Туспуктэм: Майя Бывальцева Наталия Сильвестрова «Удмуртия» издательствоын Брангуртысь песянайёс сярысь «Бабушки из Бураново. Как это было» (12+) книга потӥз. Со сярысь ивортодэтъя «Удмуртия» агентстволы коллективлэн кивалтӥсез но книгалэн авторез Ольга Туктарева вераз. Книгаез Ольга Туктарева тодэ ваёнъёсыз вылэ пыкиськыса гожтӥз.  2012-тӥ арын «Евровидение» ветлэмзэс но, гастрольёсын пӧртэм интыосы вуылэмзэс но, олокыӵе учыръёсы шедьылэмзэс но вераз. « Вунэтыны кутским, мар вал, кыӵе ветлӥм. Юало но, вераны ум валаське. Олокыӵе но учыръёс вал бере сюрес вылын, сое коть аслыд ке но шуыса дневник гожъяны кутски. <…> Озьы со люкаськиз. Собере верам потэ вал калыклы, марлы со озьы пӧрмиз, милям кыӵе солы отношенимы, со историлы, ми котырын мар пӧрмиз » Ольга Туктарева, книгалэн авторез Книга туж яркыт но сюлэмез вырӟытӥсь пӧрмиз. Ольга Туктарева Брангуртысь песянайёслэн сюрессы, концертъёссы, пӧртэм адямиосын пумиськонъёссы сярысь пыр-поч мадиз. Книгае, тодэ ваёнъёс сяна, трос туспуктэмъёс, песянайёслы келям гожтэтъёс пыризы. Коллективлэн кивалтӥсез тодэ ваёнъёссэ 2013-тӥ арысен гожъяны кутскиз. Книга поттыны ужпумез ӧй вал, вераз Ольга Туктарева. « Мон поттон сярысь но малпамын ӧй вал. Асьмелы яралоз шуыса, для истории, коть музеямы но кельтом со записьёсты шуыса » Ольга Туктарева, книгалэн авторез Книгаез 2021-тӥ арын Удмуртилэн тӧроезлэсь «Признание» премизэ утэмзы чотын поттӥзы. «Бабушки из Бураново. Как это было» книгаез «Удмуртия» издательстволэн вузкаронниысьтыз басьтыны луэ. Тиражез - 1 сюрс экземпляр. Тодэ вайытом, «Удмуртия» издательстволэн книгаез Россиысь калыкъёслэн лулчебертсылы сӥзем устоосыз 30 книгаос пӧлы пыриз. Тегъёс: книгаос книгапоттонни Брангуртпесянайёс Удмуртия  